als_Latn dik_Latn sag_Latn
Gara sa vjen e bëhet më e fortë në “Top Fest 8”. Nga 128 konkurrentë në fazën çerekfinale, vetëm 33 prej tyre vazhdojnë të jenë në lojë për çmimin e madh. Sfida vazhdon për këngëtarët me tri net gjysmëfinale, gjithçka “live”. Mbrëmja e së shtunës ngjiti në skenë 11 artistët e parë, por tashmë edhe përballë një jurie profesioniste. Genti Rushi, drejtues i orkestrës së “Top Show”, producenti i njohur kosovar Florent Boshnjaku dhe këngëtarja e mirënjohur për vokalin e saj, Juliana Pasha, do të jenë tre artistët që së bashku me bordin artistik të festivalit do të zgjedhin këngëtarët e natës finale. Dy netët e mbetura gjysmëfinale do të jenë jo thjesht konkurrim, por një spektakël argëtues për publikun dhe vendimtar për këngëtarët. Këngëtarë të njohur, por edhe të rinj po i afrohen finales së madhe të 22 majit, natë kur do të ndahen edhe trofetë për më të mirët. Ndërsa gjatë këtyre fazave publiku i ka dëgjuar, ka mbështetur njërin apo tjetrin këngëtar në distancë, në fazën finale publiku do të ketë mundësi të shprehë gjykimin përmes votimit. Ndërkohë që për sa i përket anës artistike, udhëheqësi muzikor i “Top Fest”, Dorian Gjoni, premton një spektakël të kuruar në të gjithë elementët, duke investuar si çdo herë me teknologjinë e fundit.
Ka përfunduar transmetimi i përditshëm i këngëve të “Top Fest 8” në “Top Channel”. Si do të vijojë festivali me gjysmëfinalet?
Janë përzgjedhur 33 konkurrentët, të cilët kanë kaluar në fazën gjysmëfinale. Kriteret e përzgjedhjes së tyre kanë qenë në gamë të gjerë, duke filluar nga kualitetet vokale, krijimtaria, stili e deri te performanca dhe kërkesa e publikut. Do të jetë një fazë me shumë emocione, pasi tashmë publiku do të ketë mundësi t'i ndjekë këngët në një “show” special dhe për më shumë do të ridëgjojë këngët më të bukura të këtij edicioni në versionin “live” të pozicionuara në skenografi dhe regji speciale vetëm për këtë event. Gjysmëfinalja e “Top Fest 8” do t’i risjellë artistët në skenë me një imazh dhe performancë shumë tërheqëse.
Tashmë këngëtarët kanë “gjetur” publikun e tyre. Këngët dëgjohen e komentohen. A jeni të kënaqur për pritjen që publiku u bëri këngëve të përzgjedhura?
Jemi munduar të jemi në sinkron me publikun, duke ditur që këngët pjesëmarrëse në “Top Fest” dhe i gjithë ky spektakël janë në shërbim të tij. Këngët në këtë edicion të “Top Fest” janë me cilësi të lartë. Vërehet rritje e kualitetit të interpretimit të artistëve në skenë. Stilet e ndryshme dhe tekstet me tematika të veçanta nuk mungojnë dhe të gjitha këto së bashku plotësojnë nevojat dhe pritshmëritë e publikut dhe gjithashtu edhe tonat.
Tashmë gara bëhet edhe më e fortë. Si do të veprohet me kriteret që do t’i çojë këta këngëtarë në finale?
Në këtë fazë do të prezantohet për herë të parë juria profesioniste, e cila do të përbëhet nga tre artistë, të cilët do të japin opinionet e tyre dhe sigurisht në fundin e kësaj faze, e cila do të zgjasë tri javë, ata së bashku me bordin artistik të festivalit do të përzgjedhin këngët pjesëmarrëse në natën e çmimeve. Maestro Genti Rushi, drejtues i orkestrës së “Top Show”, producenti i njohur kosovar Florent Boshnjaku dhe këngëtarja e mirënjohur për kualitetet e saj dhe teknikën e lartë vokale, Juliana Pasha, do të jenë tre përfaqësuesit e jurisë së fazës gjysmëfinale të “Top Fest”. Ky ekip profesional do të ndjekë me kujdes dhe do të japë idetë për orientimin e mënyrës së gjykimit të këngëve, pasi në këtë fazë të “Top Fest” do të gjykohet me kujdes jo vetëm kënga dhe këngëtari, por edhe elementet e tjera plotësuese të këngëve konkurruese.
Pas përfundimit të fazës së parë gjithçka “live”, një pjesë e këngëtarëve, sidomos ata që e kanë provuar për herë të parë veten në skenë, kanë pasur komentet e tyre për këtë formulë. Si ka qenë kjo përvojë për ta dhe në çfarë përfundimesh ju çojnë reagimet e tyre?
Jemi shumë të kënaqur që artistët pjesëmarrës në këtë eveniment kanë reaguar me pozitivitet ndaj formatit dhe së gjithë mënyrës së organizimit të këtij projekti. Duhet pasur parasysh që kemi të bëjmë me një numër shumë të madh artistësh që marrin pjesë dhe koordinimi i tyre është proces shumë i ndërlikuar, pasi linku i bashkëpunëtorëve që punojnë për këtë projekt është shumë i madh. Deri më tani gjërat kanë ecur në ritmin e duhur dhe ne kemi marrë masa që i gjithë ky event të ketë një mbarëvajtje të plotë. Artistët kanë sfidën e tyre për t'u përballur me publikun nëpërmjet prezantimit të këngëve të tyre dhe të kënduarit “live”, ndërsa sfida që ka “Top Channel” është krijimi i kushteve të plota për prezantimin sa më dinjitoz dhe me sa më shumë cilësi të artistëve te publiku shqiptar. Për çdo artist ky është një suport i jashtëzakonshëm, ndaj jam i sigurt që të gjithë pjesëmarrësit e këtij edicioni janë shumë të kënaqur për këtë mundësi që u është dhënë.
Nuk jemi larg natës finale, më 22 maj. Kanë filluar përgatitjet për spektaklin e madh dhe si do të vijë këtë vit?
Finalja e madhe është një shfaqje kulmore si në pjesën artistike të këngëtarëve, ashtu edhe në të gjithë elementet e tjera plotësuese të këtij eventi. Skenografia, regjia televizive, orkestra e zmadhuar, suporti në performancat e artistëve, teknologjia që do të vihet në shërbim të këtyre elementeve, tapeti i kuq, i cili do të mirëpresë artistët të cilët morën pjesë në këtë event, skenari dhe prezantuesit, surprizat dhe ndarja e trofeve për artistët fitues, do të jenë ajo çka publiku ynë do të ketë mundësi të shijojë më datën 22 maj. Përgatitjet kanë filluar dhe me siguri që emocionet do të jenë shumë të mëdha në këtë natë, e cila do të manifestojë përsëri rritjen e kualiteteve artistike në Shqipëri, duke na dhënë kënaqësi shumë të madhe të gjithëve dhe duke treguar që arti shqiptar ka vlera dhe cilësi për të cilat të gjithë duhet të krenohemi.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn